RESOLUCIÓN do 28 de setembro de 2011 pola que se convoca un curso de condución de turismos e todoterreos para o persoal do Instituto Galego de Seguridade e Saúde Laboral (Issga).
Academia Galega de Seguridade Pública — III. Outras disposicións — 04/10/2011

O artigo 43 da Lei 5/2007, do 7 de maio, de emerxencias de Galicia, establece que o persoal do sistema integrado de protección civil e emerxencias de Galicia estará formado tanto por persoal de carácter profesional de servizos que realicen algunha actividade relacionada coa xestión de riscos e de emerxencias como por persoal voluntario de entidades ou organizacións públicas ou privadas sen ánimo de lucro que teñan como fin a protección de persoas, dos bens e do ambiente en situacións de xestión de riscos e de emerxencias. Segundo o artigo 44 da citada lei este persoal organizarase en grupos operativos.
Por Resolución do 2 de agosto de 2010 publicouse o Plan territorial de emerxencias de Galicia (Platerga) onde se establece a estrutura de dirección e coordinación e as unidades organizativas para facer fronte dun xeito coordinado ás emerxencias que se poidan producir en Galicia: derivadas de riscos naturais, tecnolóxicos ou antrópicos.
Con base en que a actividade protectora da seguridade e da saúde, derivada da Lei 31/1995, do 8 de novembro, de prevención de riscos laborais, ten un campo común coa autoprotección a que se refire a Lei 2/1985, do 21 de xaneiro, sobre protección civil, a Academia Galega de Seguridade Pública (Agasp) e o Instituto Galego de Seguridade e Saúde Laboral (Issga) asinaron o día 26 de setembro de 2011 un convenio por medio do cal poderán colaborar en actividades relacionadas coa realización de formación, divulgación e investigación no ámbito das súas respectivas competencias.
Dentro das actividades programadas para o ano 2011, e conforme o establecido na cláusula 2.ª do mencionado convenio de colaboración, anúnciase a convocatoria dun curso de condución de turismos e todoterreos para o persoal do Instituto Galego de Seguridade e Saúde Laboral (Issga) con dúas edicións, conforme as seguintes bases:
1. Datos da actividade.
Tipo: curso.
Denominación: condución de turismos e todoterreos para o persoal do Instituto Galego de Seguridade e Saúde Laboral (Issga).
Horas lectivas: 20.
Modalidade: presencial.
Edicións: 2.
Obxectivos: dotar o persoal do Instituto Galego de Seguridade e Saúde Laboral de coñecementos teórico-prácticos para conducir con maior seguridade os vehículos de tipo turismo e de tipo todoterreo.
Contido: o contido do curso é o seguinte:
• Teoría da condución.
• Práctica na condución de turismos.
• Teoría da condución todoterreo.
• Práctica da condución todoterreo en asfalto.
• Condución dinámica.
• Práctica na condución todoterreo en terra.
• Práctica na condución todoterreo: exercicios específicos.
2. Desenvolvemento da convocatoria.
Destinatarios/as: o curso vai dirixido ao persoal do Instituto Galego de Seguridade e Saúde Laboral (Issga).
Prazas ofertadas: 20 prazas por cada edición.
3. Solicitudes de participación.
a) O persoal que desexe participar no curso convocado nesta resolución deberá cubrir o formulario de matrícula telemática na páxina web da Agasp http://agasp.xunta.es, na epígrafe «Actividades formativas», «Cursos con inscrición aberta», de acordo co disposto na base 4.ª desta resolución.
Non se admitirá ningunha outra forma ou modelo de solicitude.
b) A falsidade ou ocultación de datos esenciais para a selección das persoas aspirantes dará lugar á exclusión automática do curso solicitado, así como á imposibilidade de participar en ningún outro curso durante o prazo dun ano computado desde o momento en que se detecte o feito.
c) Será necesario consignar no formulario de solicitude un número de teléfono móbil ou un enderezo de correo electrónico operativo co fin de poder realizar as notificacións necesarias.
d) Serán excluídas automaticamente aquelas solicitudes que non teñan cubertos correctamente os datos necesarios para realizar o proceso selectivo do alumnado, que non se axusten ao formulario de solicitude ou que sexan presentadas fóra de prazo.
e) O prazo para a presentación de solicitudes será de sete días naturais a partir do día seguinte ao da publicación desta resolución no Diario Oficial de Galicia. Se o último día de prazo fose inhábil, entenderase prorrogado ao primeiro día hábil seguinte.
4. Formulario normalizado de solicitude.
a) Os formularios de solicitude a que se refire a base anterior serán obtidos e cubertos pola persoa solicitante necesariamente a través da páxina web da Academia Galega de Seguridade Pública, que poden encontrar no enderezo da internet http://agasp.xunta.es.
Dentro da páxina web da Agasp debe accederse á epígrafe «Actividades formativas», «Cursos con inscrición aberta» e premer no enlace «Formulario». Unha vez cubertos os datos debe seleccionar «Enviar».
b) Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polas persoas solicitantes.
c) Os formularios poderán ser obtidos e cubertos ata as 14.00 horas da data de finalización do prazo de presentación de solicitudes.
d) En caso de dúbida, dificultades técnicas ou necesidade de máis información poderán dirixirse á Agasp a través dos números de teléfono 886 20 61 12, 886 20 61 37 e 886 20 61 38, do fax: 886 20 61 23 ou enderezo de correo electrónico formacion.emerxencias.agasp@xunta.es, que adoptará as medidas necesarias para facilitar a presentación de solicitudes.
5. Criterios de selección do alumnado participante.
Os criterios de selección, por orde de preferencia, serán:
a) Ser persoal técnico do Instituto Galego de Seguridade e Saúde Laboral (Issga).
b) Ter participado nun menor número de cursos da Agasp nos últimos dous anos, segundo conste nas súas bases de datos, e non ter feito con anterioridade o curso que se convoca.
c) A igual número de cursos terá preferencia a/o alumna/o que leve máis tempo sen participar en actividades da Agasp.
Estes criterios establécense sen prexuízo da reserva do 50% das prazas para solicitantes mulleres que reúnan os requisitos establecidos na convocatoria, segundo o disposto no artigo 37.bis da Lei 7/2004, do 16 de xullo, galega para a igualdade de mulleres e homes. De non existir suficientes solicitudes de participación de mulleres, as prazas sobrantes acrecentarán as da quenda xeral.
No caso de que non haxa un suficiente número de solicitantes que reúnan os requisitos nalgún curso, poderá completarse o número de alumnos asignado a este mediante a apertura dun novo prazo público na páxina web da Agasp, con suficiente antelación para que teña lugar unha adecuada selección das novas persoas candidatas.
6. Publicación das relacións do persoal seleccionado.
A Academia Galega de Seguridade Pública publicará no sitio web http://agasp.xunta.es, as solicitudes de participación que resulten seleccionadas segundo os criterios de selección mencionados anteriormente.
As persoas que resulten seleccionadas teñen a obriga de participar no desenvolvemento da actividade, agás que comunicasen a súa imposibilidade de asistencia con, cando menos, 48 horas de antelación ao comezo desta. Esta renuncia deberase comunicar por escrito á Agasp, por correo electrónico ao enderezo formacion.emerxencias.agasp@xunta.es ou por fax ao número 886 20 61 23.
Noutro caso serán excluídas automaticamente da selección para as dez seguintes actividades que se convoquen, para as que reúnan os requisitos exixidos de participación (artigos 18 e 21 do Regulamento de réxime interior da Agasp).
7. Desenvolvemento da actividade.
Lugar:
Presentación: sede da Agasp na avda. da Cultura, s/n, A Estrada (Pontevedra).
1.ª parte: circuíto de Soutelo de Montes, Forcarei (Pontevedra).
2.ª parte: sede da Agasp na avda. da Cultura, s/n, A Estrada (Pontevedra).
Horario: mañá e tarde os primeiros dous días e só pola mañá o último día.
Datas:
1.ª edición: do 17 ao 19 de outubro.
2.ª edición: do 19 ao 21 de outubro.
Certificado de aproveitamento: ao remate da actividade entregaráselle un certificado de aproveitamento a aquelas persoas que acrediten a súa participación continuada e superen a proba final.
8. Dereitos e deberes do alumnado participante.
Durante o desenvolvemento da actividade ao alumnado seralle de aplicación, en canto aos dereitos e deberes, o previsto no Regulamento de réxime interior da Agasp, aprobado por Orde da Consellería de Presidencia, Administracións Públicas e Xustiza, do 4 de febreiro de 2009 (DOG n.º 30, do 12 de febreiro).
9. Financiamento da actividade.
Esta actividade é cofinanciada nun 80% polo Fondo Social Europeo dentro do Programa Operativo Fondo Social Europeo de Galicia 2007-2013, no eixe 3, tema prioritario 72.
10. Modificacións e incidencias.
A Academia Galega de Seguridade Pública poderá modificar o desenvolvemento normal da actividade para adaptala ás necesidades da Administración e ás continxencias que poidan xurdir.
A Estrada, 28 de setembro de 2011.